KLASA: UP/I-034-01/24-01/3

URBROJ: 711-02-01/05-2024-04

Zagreb, 26. ožujka 2024.

**DANIEL SPAJIĆ**

**zastupnik u Hrvatskom saboru do 6. prosinca 2023.**

**Predmet: DANIEL SPAJIĆ, zastupnik u Hrvatskom saboru do 6. prosinca 2023.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 26. ožujka 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 8. siječnja 2024. na temelju prijave otvorilo predmet protiv obveznika Daniela Spajića, zastupnika u Hrvatskom saboru do 6. prosinca 2023. U prijavi se navodi da je spomenuti obveznik prestao obnašati dužnost zastupnika u Hrvatskom saboru 6. prosinca 2023. te da navedenu promjenu nije naveo u imovinskoj kartici u roku od 30 dana.

Člankom 3. stavkom 1. točkom 3. ZSSI-a propisano je da su zastupnici u Hrvatskom saboru obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Daniel Spajić obnašao dužnost zastupnika u Hrvatskom saboru od 22. srpnja 2020. do 6. prosinca 2023. slijedom čega je isti u obvezi postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Povjerenstvo je izvršilo uvid u Registar imovinskih kartica te je utvrdilo da je obveznik Daniel Spajić podnio imovinsku karticu povodom prestanka obnašanja dužnosti dana 27. siječnja 2024.

Kako je uslijed radova izmjene informatičkog sustava Povjerenstva od 27. prosinca 2023. bilo onemogućeno ispunjavanje i podnošenje imovinskih kartica te je isto bilo omogućeno od 23. siječnja 2024., Povjerenstvo je priopćenjem objavljenim na mrežnim stranicama dana 10. siječnja 2024. obavijestilo obveznike da zbog navedenih okolnosti neće imati pravnih posljedica već da se rok za podnošenje imovinskih kartica produžuje zaključno s danom 22. veljače 2024.

Sukladno navedenom, Povjerenstvo ističe kako protiv obveznika Daniela Spajića, zastupnika u Hrvatskom saboru do 6. prosinca 2023., nije utvrdilo ispunjenje pretpostavki za pokretanje postupka iz nadležnosti Povjerenstva vezano uz podnošenje imovinske kartice povodom prestanka obnašanja dužnosti dana 27. siječnja 2024.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Daniel Spajić, osobnom dostavom
2. Objava na internetskoj stranici Povjerenstva nakon dostave obvezniku
3. Podnositelju prijave
4. Pismohrana